Solidariteit bring dringende hofaansoek oor Sasol-staking - Solidariteit WêreldSolidariteit Wêreld
Tuis › Nuuskantoor › Solidariteit bring dringende hofaansoek oor Sasol-staking
Solidariteit bring dringende hofaansoek oor Sasol-staking
Donderdag | 13 September | 2018
Die vakbond Solidariteit het vandag 'n dringende aansoek in die Suid-Gauteng Hooggeregshof in Johannesburg gebring wat sy 180 000 lede die reg gee om in solidariteit met Sasol-werkers en teen rasuitsluiting met personeelaandeelskemas in werkplekke te staak.
Dit volg nadat die Nasionale Ekonomiese, Ontwikkelings- en Arbeidsraad (Nedlac) 'n aansoek van Solidariteit om teen eksklusiewe personeelaandeelskemas te protesteer, geweier het. Solidariteit bring die aansoek ingevolge artikel 77 van die Wet op Arbeidsverhoudinge, wat werkers die reg gee om wettig te protesteer vir 'n sosio-ekonomiese belang. Die vakbond vra die hof om Nedlac te verplig om sy besluit te hersien.
"Ons is vandag hier om 'n bevel te kry sodat die besluit dat al die vakbond Solidariteit se lede in solidariteit saam met die Sasol-werkers kan staak, deur Nedlac heroorweeg word. Indien ons aansoek slaag, beteken dit dat ons weer met Nadlec gaan vergader in die hoop dat hulle ons aansoek sal heroorweeg," het adv. Corné Goosen, SC, namens Solidariteit, geargumenteer.
Die vakbond voer aan dat hierdie aansoek wel dringend is, omdat groot maatskappye soos Sasol en Vodacom reeds in die proses is om personeelaandeelskemas te implementeer wat werkers bloot op grond van hulle velkleur uitsluit. "As hierdie aansoek eers oor maande van nou goedgekeur gaan word, gaan ons die oomblik en die impak daarvan verloor. Solidariteit se lede by Sasol is op die oomblik besig om te staak, die kwessie is op die oomblik in die openbare belang en in die publieke oog. Daar word op die oomblik rassespanning en rasseverdeeldheid geskep deur hierdie aandeelskemas," het Goosen gesê.
"Nedlac het daarin misluk om die regte besluit te neem wat die sosio-ekonomiese belang van hierdie aansoek betref. Hulle het nie in hulle terugvoer teen hierdie stelling gestry nie. Ons vra dat die Hooggeregshof bloot net 'n bevel maak dat Nedlac sy besluit moet hersien," het Goosen gesê.
Volgens Anton van der Bijl, hoof van Solidariteit se arbeidsregdienste, bring die vakbond die aansoek om alle Solidariteit-lede in staat te stel om in solidariteit met die Sasol-stakers protes aan te teken. "Hierdie saak gaan oor inklusiwiteit van werknemers ongeag hul ras. Werknemers moenie slegs op grond van hul ras beoordeel en verdeel word met aandeelskemas nie," het Van der Bijl gesê.
Solidariteit het reeds verlede Maandag met 'n sloerstaking by Sasol begin oor die maatskappy se personeelaandeleskema, Khanyisa, wat wit werknemers uitsluit. Dit is die eerste keer in Suid-Afrika se geskiedenis dat wit werknemers staak oor rasuitsluiting.
"Sasol het die transformasiependulum te ver laat swaai. Sasol se beleid het nou in 'n suiwer rassebeleid van uitsluiting ontwikkel. Wat die Sasol-werkers doen, maak geskiedenis. Hulle bring weer balans in die transformasiedebat in Suid-Afrika," sê dr Dirk Hermann, bestuurshoof van Solidariteit.
Nedlac se regsverteenwoordiger, adv. Relleng Masipa, SC, het tydens sy argumente aangevoer dat Solidariteit se aansoek nie dringend is nie omdat die skemas nie nuwe nuus in Suid-Afrika is nie.
"Hierdie aansoek deur Solidariteit kon al twee of drie jaar gelede gebring word. Waarom bring hulle die aansoek nou? Waarom is dit nou dringend? Ons voer aan dat hierdie personeelskemas al jare gelede bekendgestel is. Dit is niks nuuts nie. Ons verstaan nie die dringendheid nie," het Masipa voor regter Leicester Adams geargumenteer.
Die Kommissie vir Versoening, Bemiddeling en Arbitrasie (KVBA) het vroeër in 'n skrywe aan Solidariteit en Sasol hulp aangebied om die Solidariteit-staking by Sasol te ontlont. Dié stap word ingevolge artikel 150 van die Wet op Arbeidsverhoudinge geneem. Solidariteit het die KVBA intussen formeel in kennis gestel dat die vakbond aan die proses sal deelneem.
Volgens die skrywe sal die KVBA 'n spesiale kommissaris aanwys om die partye by te staan. Die KVBA skryf ook dat die instelling 'n uitstekende rekord het wat die ontlonting van geskille deur middel van die artikel 150-proses betref.
"Die frustrasie oor rasuitsluiting is groter as Sasol. Die Sasol-werkers simboliseer iets wat baie lede van Solidariteit beleef. Ons beplan dus 'n reuseprotes ter ondersteuning van Sasol-lede en teen rasuitsluiting. Dit sal 'n historiese protes wees van 'n stem wat nooit gehoor word nie. Die datum sal vasgemaak word eers wanneer die hof- en Nedlac-proses afgehandel is," het Hermann gesê.
Regter Adams het sy uitspraak in die saak tot Vrydag 14 September voorbehou.
In 'n ope brief het Hermann vroeër aan die hoofde van Sasol, Steve Cornelle en Bongani Nqwababa, geskryf dat hulle nie die stem van hulle werkers moet ignoreer nie. "Geen demokrasie of werkgewer mag toelaat dat 'n deel van sy samelewing of werksmag so vervreemd raak nie. Die ware toets van 'n demokrasie is of hy sy minderhede ook beskerm.
"Wat ons op u aanlegte sien afspeel het, is 'n demokrasie in werking en wording. Dit was 'n historiese oomblik, maar ook 'n historiese geleentheid. Indien dit geïgnoreer word, het ons ons demokrasie 'n geleentheid van vorming ontsê. Die stem van die wit werkers is 'n stem vir balans. Dit is nie 'n stem teen die herstel van wanbalans nie, maar vir die herstel van balans.
Indien Sasol se antwoord op uitsluiting van die verlede 'n simplistiese uitsluiting in die toekoms is, plaas dit Suid-Afrika op 'n wankelrige morele basis vir die toekoms," het Hermann geskryf.
Ek sê stop rassediskriminasie! Ek sê wit werknemers is ook waardig! Ek STEUN die Sasol-stakers. Klik hier: https://solidariteit.co.za/steun-sasol-stakers/